දෙස් විදෙස් ආයෝජකයන් දිරිගන්වන වැඩසටහන් රැසක් මෙවර අය වැය යෝජනා තුළ අන්තර්ගත බව ආර්ථික සංවර්ධන ඇමැති බැසිල් රාජපක්ෂ මහතා පවසයි.වසර 30ක යුද්ධයෙන් පසුව ශ්‍රී ලංකාවේ ආයෝජනය සඳහා හිතකර පරිසරයක් නිර්මාණය වී තිබෙන බවත් ආයෝජන දිරිගැන්වීම් සඳහා රජය දැවැන්ත වැඩපිළිවෙළක් ක්‍රියාත්මක කර තිබෙන බවත් හෙතෙම අවධාරණය කරයි.ඇමැතිවරයා මේ බව සඳහන් කළේ ශ්‍රී ලංකාවට පැමිණි බෙල්ජියානු වෙළෙඳ හා ආයෝජන නියෝජිත පිරිසක් හමු වී පැවැති සාකච්ඡාවකදී ය.ඉදිකිරීම්, ධීවර, කෘෂි නිෂ්පාදන, මැණික්, තොරතුරු තාක්ෂණය, ජල සම්පාදන, රෙදිපිළි, සංචාරක ආදී ක්ෂේත්‍රයන්ට අයත් බෙල්ජියානු සමාගම් 40ක නියෝජිතයෝ මේ අවස්ථාවට එක්ව සිටියහ.යුද ගැටුම් පැවැති පසුගිය කාලයේ ශ්‍රී ලංකාවේ සිටි ඇතැම් විදේශීය ආයෝජකයන් ශ්‍රී ලංකාව හැරගිය බව සිහිපත් කළ ආර්ථික සංවර්ධන ඇමැතිවරයා ඇතැම් බෙල්ජියානු ආයෝජකයන් ගැටුම්කාරී තත්ත්වය තුළද ශ්‍රී ලංකාවේ රැඳී සිටි බවත් ඒ වෙනුවෙන් ඔවුනට තම ප්‍රණාමය පිරිනමන බවත් සඳහන් කළේය.ශ්‍රී ලංකාවේ උගත් හා දක්ෂ ශ්‍රම බළකායක් සිටින බැවින් සේවා යෝජකයන් හා සේවා දායකයන් අතර මනා සම්බන්ධතාවයකින් යුතුව කටයුතු කළ හැකි බව පෙන්වා දුන් බැසිල් රාජපක්ෂ මහතා කොළඹ වරාය නවීකරණය, හම්බන්තොට වරාය ඉදිකිරීම, මත්තල ජාත්‍යන්තර ගුවන් තොටුපළ ඉදිකිරීම, අධිවේගී මාර්ග ඉදිකිරීම ආදිය මඟින් ආයෝජකයන්ට වාසි රැසක් අත්වී තිබෙන බවද පැවැසුවේය.ඉතාම සුන්දර රටක් සේම ශ්‍රී ලංකාව කුඩා රටක් වන හෙයින් කෙටි කාල සීමාවකදී විවිධ දේ නැරැඹීමට සංචාරකයන්ට ඉඩ කඩ ලැබෙන බවත් ශ්‍රී ලාංකීය ජනතාව මිත්‍රශීලී නිසා සංචාරක කර්මාන්තයට ලංකාව උචිත රටක් බවත් කී ඇමැතිවරයා කිසිදු බාධාවකින් තොරව ලොව ඕනෑම අයකුට ලංකාවේ ආයෝජන කළ හැකි බවත් පෙන්වා දුන්නේය.පවතින බදු ගැටලු විසඳීමට බදු කොමිසමේ නිර්දේශ ක්‍රියාත්මක කිරීමට කටයුතු කරන බව සඳහන් කළ බැසිල් රාජපක්ෂ මහතා ඕනෑම ආයෝජකයකුට සීමාවකින් තොරව ශ්‍රී ලංකාව තුළ බැංකු ගිණුම් විවෘත කිරීමට අවස්ථාව සලසා දී තිබෙන බවද කීය.